Kristen Touborg (SF), 2003-10-21:
Først tak til ministeren for redegørelsen.
Jeg er nødt til at starte med det problem, som redegørelsen ikke siger noget om, nemlig den danske regerings svigtende engagement i det nordiske samarbejde.
Det er ikke blot problemet med, at de danske ministre kun sjældent er mødt op - det er jo et forhold, som hr. Ole Stavad tidligere i dag detaljeret og udmærket har redegjort for, så det skal jeg ikke komme
nærmere ind på her
Jeg skal kun sige, at der er noget, der tyder på, at statsministeren har stoppet den slendrian.
Jeg synes også, at det i retfærdighedens navn skal siges, at det er ikke den nuværende samarbejdsminister, der har det største ansvar i den forbindelse.
Men den danske regering er faktisk en aktiv bremse for nordiske initiativer.
Danmark sagde nej til at huse Norrbackadministrationen, hvis det ikke gav »overhead«, som Biblioteksstyrelsen kaldte det.
Danmark lancerede ensidigt sprogtest for studerende - det er vel en sag, som forhåbentlig opgives - og Danmark droppede indgående fællesnordiske aftaler om investeringer, især i Nordvestrusland, via bl.a. NEFCO-miljøpatruljen, som vi lige har haft en større debat omkring. Undervejs i den debat var jeg lige ved at tro, at miljøministeren var ved at give et løfte om igen at se på denne sag, men jeg tror nok, at jeg var lidt for optimistisk, da det kom til stykket.
Der var vist ikke så forfærdelig meget løfte i det, miljøministeren sagde.
Jeg synes, det er ærgerligt, at det ender med, at vi i Danmark reelt går ind og lægger en stor bremse på, at vi kunne få et forbedret miljø, og at vi gør det af hensyn til, ja, formodentlig et skattestop, som er det, der reelt står bag, og at vi derved lægger hindringer for det nordiske samarbejde.
Det synes jeg er utrolig ærgerligt.
Jeg synes, det er træls, at det er sådan, at redegørelsen har en masse fine ord om det nordiske samarbejde, men at der i praksis jo er en del områder, hvor man langtfra lever op til de fine ord.
Er det, fordi ministeren er flov over Danmarks rolle, at han forbigår den i redegørelsen?
Hvis det er tilfældet, så er det da altid noget. Jeg har også bemærket, at mine danske Nordisk Rådskolleger fra Venstre, De Konservative og Dansk Folkeparti holder lav profil i de her sager.
Så til selve redegørelsen.
Vi finder, det er godt og vigtigt, at der gøres en del ud af arbejdet med grænsehindringer.
Det er meget tiltrængt.
Det har vi forsøgt i en del år.
Jeg vil godt sige i den forbindelse, at den socialistiske grønne gruppe ikke hele tiden har været stærk tilhænger af det, men vi tror på, at der kan blive noget fornuftigt ud af det nu, og vi ser frem til at se resultatet af det arbejde, der bliver udført.
Et eksempel på ungdomsområdet: Min venstregrønne gruppe foreslog, at vi fik vedtaget i Helsingfors sidste år, at der rekommanderes en målrettet oplysningskampagne for at kunne tage et nordisk uddannelsesår i et andet nordisk land end hjemlandet.
Den ret er godt nok 10 år gammel, men nu oplyser Ministerrådet i sin allerseneste melding, at man er på vej med en informationsstrategi, der kan synliggøre ordningen, og vi vil hilse det meget velkommen, at det bliver sådan.
På uddannelsesområdet påstår beretningen, at NORDPLUS-junior, støtteprogrammet for bl.a. folkeskolen, i fremtiden bliver mere synligt og lettere at søge. Indtil nu har danske folkeskoler kunnet søge via den danske forening Norden.
Det har også udsendt et nyhedsbrev til alle skoler og har et kontaktnet af aktive folkeskolelærere og lokalforeninger i hele landet.
Hele det netværk af kontakter har Ministerrådet faktisk kasseret, og skolerne skal nu søge via et svensk administrationskontor.
Er det synliggørelse?
Er det forenkling?
Jeg er godt opmærksom på, at der har været afholdt en licitation, men der er god grund til at være meget opmærksom på, at man har alle parametre med, når man ser på, hvad det er for ting, man lægger vægt på, ikke kun de økonomiske.
Jeg har sagt og skrevet om dette før, og jeg agter at blive ved, indtil
kritikken tages alvorligt.
Jeg er også bekymret over realiseringen af den rekommandation, der også tidligere her i dag har været snakket om, nemlig rekommandationen omkring lovvurderinger.
Jeg forstår på Venstres ordfører, at regeringen er godt i gang med at udføre den rekommandation, og jeg skal hilse det velkommen, hvis det er tilfældet.
Jeg synes også, at det er på høje tid, at man gør noget ved det, men regeringen skal jo ikke klandres for det, de så trods alt får sat i gang.
Jeg ved, at man i Norge har gennemført projektet, og jeg går ud fra og håber, at samarbejdsministeren og den danske regering nu her senere i dag vil præcisere, at det også vil blive gennemført her i Danmark og i det danske Folketing.
Vestnorden er kommet i fokus både i beretningen og i en ny rapport fra Ministerrådet.
Det er positivt, og jeg vil spørge ministeren, hvilke muligheder han ser for, at en flyforbindelse mellem Færøerne, Reykjavik og Nuuk kan forbinde de tre vestnordiske hovedstæder.
Ministeren er jo også trafikminister i Danmark og medaktionær i Grønlandsfly.